Det blev en mere end almindelig træls start på ugen for et ægtepar i 70'erne fra Skagen, der blev ufrivilligt vækket i nat. Omkring klokken fire om morgenen, natten til mandag, blev det ældre par i hjemmet på Thorkildsvej i Skagen, vækket af puslen i huset, fortæller politikommissær Peter Skovbak fra Nordjyllands Politi til TV2 Nord. - De hørte lyde i huset og stod op, og overraskede to personer – to indbrudstyve, må vi formode. De havde samlet nogle PH-lamper sammen i huset, siger han. Herefter udviklede det sig dramatisk. Efter det ældre par opdagede de to tyve - to mænd -  med fingrende i kagedåsen, skræmte de dem så meget, at tyvene straks tog flugten, beretter Peter Skovbak. - Og i forbindelse med flugten blev parret på voldsom vis skubbet omkuld, siger han. Heldigvis er de ikke umiddelbart kommet fysisk til skade, trods det voldsomme klammeri, men skal dog mandag en tur til lægen. - Og så er de selvfølgelig rystede, siger Peter Skovbak, der ikke umiddelbart har noget signalement andet end gerningsmændene er to mænd. - Huset står til salg, så gerningsmændene har måske ikke regnet med nogen var hjemme, slutter politikomissæren, der gerne hører fra lokale, der måtte have set eller hørt noget på det sædvanlige nummer, 1-1-4.
Det blev en brat opvågning.